Lisensiekantoor-korrupsie: Ses in hofArgieffoto: www.services.gov.za Ses amptenare van Johannesburg se lisensiedepartement het Donderdag in die gespesialiseerde handelsmisdaadhof verskyn, in verband met beweerde korrupsie van meer as R4 miljoen. Kapt. Ndivhuwo Mulamu, woordvoerder van die Valke, het gesê Victor Nkosi, Nompumelelo Olifant, Quimaal Sallie, Andre Witte, Mildred Njody en Micah Moyo is almal op borgtog van R5 000 elk vrygelaat. Nkosi, Olifant, Sallie en Witte sal op 14 Februarie weer in die hof verskyn, terwyl Njody en Moyo op 1 Maart weer in die beskuldigdebank sal wees. “Drie van die verdagtes is in die week by hul huise in Soweto en Florida in hegtenis geneem, terwyl die ander drie, vergesel van hul regsverteenwoordigers, hulle by die Valke se kantoor in Johannesburg oorgegee het,” het Mulamu gesê. “Die beskuldigdes het na bewering lede van die publiek, wat die departement besoek het, se uitstaande verkeersboetes van die stelsel verwyder sodat hulle hul bestuurslisensies en motorslisensieskyfies kon hernu, in ruil vir omkoopgeld.” Mulamu het gesê altesaam 14 beamptes wat by lisensiekantore in Johannesburg werk, is al in hegtenis geneem. Nog inhegtenisnemings word binnekort verwag. Maroela Media het vroeër berig ŉ ondersoek deur die stad se interne forensiese ondersoekeenheid, onder leiding van genl. Shadrack Sibiya, het grootskaalse korrupsie by die Johannesburg-lisensiedepartement oopgevlek. Volgens die verslag het die stad R14 717 444 in 972 beweerde korrupte transaksies verloor. Altesaam 72 beamptes is reeds uit hul poste geskors.